SKRIFTLIG FORESPØRGSEL E-3036/02

af Dorette Corbey (PSE) til Kommissionen

(24. oktober 2002)

Om: Bevarelse af naturen på Malta

Den 31. marts 1978 indledtes tiltrædelsesforhandlingerne med seks kandidatlande Ungarn, Polen, Estland, Den Tjekkiske Republik, Slovenien og Cypern. Den 13. oktober 1999 henstillede Kommissionen til medlemsstaterne at indlede forhandlinger med Rumænien, Den Slovakiske Republik, Letland, Litauen, Bulgarien og Malta. Lovgivning om bevarelse af naturen, såsom direktiverne om vilde fugle og Habitat-direktivet, er medtaget på listen over prioriterede opgaver. EU har helt fra forhandlingernes begyndelse understreget, at der ikke vil blive tale om overgangsforanstaltninger med hensyn til bevarelse af naturen.

For nylig meddeltes det i Times på Malta (22. august 2002), at det var lykkedes Malta at få en aftale i stand med Kommissionen, som garanterer, at traditionen med jagt på og indfangning af sangfugle vil blive opretholdt og støttet.

1. Kan Kommissionen bekræfte, at der ikke er vedtaget undtagelser eller overgangsforanstaltninger til kandidatlandene vedrørende direktiverne om vilde fugle og Habitat-direktivet?

2. Kan Kommissionen bekræfte, at der er indgået aftale med Malta, der tillader jagt på og indfangning af sangfugle efter tiltrædelsen?

3. Hvis der er givet undtagelser eller vedtaget overgangsforanstaltninger, hvorledes, hvornår og hvem traf afgørelse herom, og hvorledes og hvornår oplyste Kommissionen Europa-Parlamentet om denne aftale?

4. Såfremt aftalen er indgået, hvilke bestemmelser i direktivet om vilde fugle berøres af de pågældende overgangsforanstaltninger?

5. Kan Kommissionen bekræfte, at den nøje vil føre kontrol med situationen i kandidatlandene med hensyn til korrekt gennemførelse og effektiv håndhævelse af direktivet om vilde fugle og Habitat-direktivet?

Svar afgivet på Kommissionens vegne af Margot Wallström

(29. november 2002)

Miljøkapitlet i tiltrædelsesforhandlingerne er midlertidigt blevet afsluttet for ti kandidatlandes vedkommende, idet Rådet dog har godkendt én overgangsforanstaltning for Maltas vedkommende i forbindelse med anvendelsen af Rådets direktiv 79/409/EØF af 2. april 1979 om beskyttelse af vilde fugle, herefter kaldet fugledirektivet(1). Der er ikke indrømmet undtagelser fra kravene i direktivet og heller ikke bevilget nogen overgangsperiode for noget kandidatland i forbindelse med Rådets direktiv 92/43/EØF af 21. maj 1992 om bevaring af naturtyper samt vilde dyr og planter, i det følgende kaldet habitatdirektivet(2).

Ved at godkende Unionens nyligt vedtagne fælles holdning vedrørende miljøkapitlet har Malta accepteret fuldt ud at omsætte og gennemføre fugledirektivet inden tiltrædelsesdatoen. Dette betyder, at al jagt på fugle på Malta fra tiltrædelsestidspunktet kun kan finde sted inden for de rammer, der er udstukket i direktivet. I direktivets artikel 9 åbnes der mulighed for fravigelser på visse, meget strenge betingelser, hvis der ikke kan findes nogen anden tilfredsstillende løsning. Såfremt Malta måtte ønske at tillade forårsjagt på for eksempel turtelduer og vagtler, må det sikres, at alle kravene i direktivets artikel 9 er opfyldt, samt at enhver tilladelse gives og udnyttes på strengt kontrollerede betingelser og begrænses til kun at omfatte mindre mængder. Endvidere er anvendelsen af artikel 9 underlagt kontrol fra Kommissionens side, og Malta er forpligtet til at aflægge en årlig rapport om dens anvendelse.

For så vidt angår det særlige spørgsmål om fældefangst, er Malta forpligtet til at sikre fuld gennemførelse inden tiltrædelsen samt fuld overholdelse af bestemmelserne vedrørende fældefangst, selv om dette indebærer en gradvis indførelse af reglerne inden for en klart afgrænset periode. En overgangsperiode indtil den 31. december 2008, for så vidt angår direktivets artikel 5, litra a) og e), artikel 8, stk. 1), samt bilag IV, litra a), blev bevilget af Rådet og godkendt af Malta på tiltrædelseskonferencen den 1. oktober 2002. Overgangsperioden gør det muligt for Malta at anvende den traditionelle fældefangstmetode kaldet clap-nets til indfangning af syv finkearter med henblik på at etablere et system til opdræt heraf i fangenskab.

Inden for de seneste to måneder har Kommissionen svaret på flere skriftlige forespørgsler fra Europa-Parlamentet vedrørende forhandlingerne med Malta om fugledirektivet. Det medlem af Kommissionen, hvorunder miljøanliggender sorterer, har påtaget sig at holde Europa-Parlamentet underrettet om udviklingen via Miljøudvalget. Generaldirektoratet for Udvidelsen har sendt opdaterede oplysninger om tiltrædelsesforhandlingerne til formanden for Europa-Parlamentets Udvalg for Forbindelser med Tredjelande i april 2002 og oktober 2002.

Kommissionen kan bekræfte, at den nøje vil overvåge situationen i kandidatlandene, for så vidt angår korrekt gennemførelse og håndhævelse af både fugle- og habitatdirektivet.

Det må erkendes, at Maltas tiltrædelse af Unionen vil medføre langt strengere forskrifter for beskyttelsen af fugle på øen, idet denne undergives de fælles normer, der er fastsat i fugledirektivet, og som allerede anvendes i alle medlemsstaterne.

(1) EFT L 103 af 25.4.1979.

(2) EFT L 206 af 22.7.1992.